Ελισάβετ Λουδοβίκα της Βαυαρίας

Η Ελισάβετ Λουδοβίκα (γερμ. Elisabet Ludovika, 13 Νοεμβρίου 1801 - 14 Δεκεμβρίου 1873) του Οίκου του Βίττελσμπαχ ήταν πριγκίπισσα της Βαυαρίας και με το γάμο της έγινε βασίλισσα της Πρωσίας.

Βιογραφία

 Πρώιμη ζωή 
Η Ελισάβετ Λουδοβίκα γεννήθηκε στο Μόναχο το 1801. Ήταν το τρίτο (πρώτο επιβιώσαν) παιδί και η πρώτη κόρη του Μαξιμιλιανού Α΄ Ιωσήφ της Βαυαρίας και της Καρολίνας, κόρης του Καρόλου Λουδοβίκου της Βάδης. Ήταν η πανομοιότυπη δίδυμη αδελφή της Αμαλίας Αυγούστας, Βασίλισσας της Σαξονίας. Είχε τέσσερα ακόμη αδέλφια από τον πρώτο γάμο του πατέρα της, μεταξύ των οποίων το Λουδοβίκο Α΄ της Βαυαρίας.

Ήταν γνωστή στην οικογένειά της ως Ελίζε. Η ανιψιά και βαφτισιμιά της, Ελισάβετ της Βαυαρίας, έλαβε το όνομά της προς τιμήν της.

 Γάμος 
Στις 29 Νοεμβρίου 1823 παντρεύτηκε το Φρειδερίκο Γουλιέλμο, Διάδοχο της Πρωσίας. Είχαν έναν ευτυχισμένο γάμο βασισμένο στα κοινά πνευματικά ενδιαφέροντα και στην υποστήριξη της καλλιτεχνικής του φύσης, ενώ τον φρόντισε με αφοσίωση στα τελευταία του χρόνια λόγω της αρρώστιας του. Από το γάμο δεν προέκυψαν παιδιά λόγω μιας αποβολής της Ελισάβετ Λουδοβίκας το 1828.

Αρχικά, η Ελισάβετ Λουδοβίκα διατήρησε την Καθολική πίστη και επέμενε ότι θα ασπαζόταν τον Προτεσταντισμό μόνο στην περίπτωση που πειθόταν για τις πνευματικές αρετές του δόγματος μετά από προσωπική μελέτη, σε αντίθεση με τις περισσότερες πριγκίπισσες που παντρεύονταν διαδόχους διαφορετικού δόγματος. Αυτό συνέβη το 1830, επτά χρόνια μετά το γάμο της.

 Βασίλισσα της Πρωσίας 
Ο Φρειδερίκος Γουλιέλμος διαδέχθηκε τον πατέρα του στο θρόνο το 1840 και η Ελισάβετ Λουδοβίκα έγινε βασιλική σύζυγος. Είχε μεγάλη επιρροή στα πολιτικά τεκταινόμενα και ήταν ένθερμη υπέρμαχος των καλών σχέσεων μεταξύ Πρωσίας και Αυστριακής Αυτοκρατορίας, καθώς η αδελφή της, Σοφία, ήταν η μητέρα του διαδόχου, και έπειτα αυτοκράτορα, Φραγκίσκου Ιωσήφ.

 Χηρεία 
Ο Φρειδερίκος Γουλιέλμος πέθανε το 1861. Η Ελισάβετ Λουδοβίκα απέκτησε μια σημαντική φίλη στο πρόσωπο της συζύγου του ανιψιού της και νέας Πριγκίπισσας Διαδόχου, Βικτωρίας του Ηνωμένου Βασιλείου. Παρά την αρχική της αντιπάθεια προς τη Βικτωρία, εκείνη την στήριξε πολύ τον πρώτο καιρό της χηρείας της. Ως ένδειξη της ευγνωμοσύνης της, η Ελισάβετ Λουδοβίκα κληροδότησε τα κοσμήματά της στη Βικτωρία, σπάζοντας την παράδοση που όριζε την κληροδότηση των κοσμημάτων της βασίλισσας στη διάδοχό της, δηλαδή στην Αυγούστα της Σαξονίας-Βαϊμάρης-Άιζεναχ.

Μετά τον θάνατό του συζύγου της έζησε κυρίως στο Σανσσουσί, στο Σαρλόττενμπουργκ και στο Κάστρο Στόλτσενφελς. Είχε πολύ καλή σχέση με τον κουνιάδο της, Γουλιέλμο.

 Θάνατος 
Πέθανε το 1873 σε ηλικία 72 ετών στη Δρέσδη κατά τη διάρκεια επίσκεψης στην αδελφή της, Αμαλία Αυγούστα. Τάφηκε στο Ναό της Ειρήνης στο Πότσδαμ.

Οικογένεια
Παντρεύτηκε το 1823 το Φρειδερίκο Γουλιέλμο Δ΄ της Πρωσίας. Δεν απέκτησαν απογόνους και έτσι τον άνδρα της διαδέχθηκε ο αδελφός του, Γουλιέλμος.

Πρόγονοι

Πηγές
 Moritz Freiherr von Bissing: Elisabeth Königin von Preußen, Berlin 1974.
 Ludovika Hesekiel: Elisabeth Luise, Königin von Preußen (Berlin 1881).
 Dorothea Minkels: "Porträts der preußischen Königin Elisabeth in der Sammlung des Stadtmuseums Berlin." in: Jahrbuch 2004/2005 Stadtmuseum Berlin, pg. 278–304.

 Παραπομπές 

Κατηγορία:Οίκος του Βίττελσμπαχ
Κατηγορία:Γερμανοί ευγενείς
Κατηγορία:Πρώσοι ευγενείς
Κατηγορία:Οίκος των Χοεντσόλερν
Κατηγορία:Βασίλισσες της Πρωσίας
Κατηγορία:Πριγκίπισσες της Γερμανίας
Κατηγορία:Πριγκίπισσες της Πρωσίας
Κατηγορία:Πριγκίπισσες της Βαυαρίας
Κατηγορία:Βαυαροί ευγενείς
Κατηγορία:Διάδοχοι της Πρωσίας